กรมชลประทาน กระทรวงเกษตรและสหกรณ์ เสนอ 3 มาตรการรับมือฤดูฝนปี 64 เน้นการบริหารจัดการน้ำพื้นที่ลุ่มต่ำเพื่อรองรับน้ำหลาก
นายประพิศ จันทร์มา อธิบดีกรมชลประทาน เปิดเผย ถึงการประชุมเตรียมความพร้อมข้อมูลสำหรับการประชุมกองอำนวยการน้ำแห่งชาติ(กอนช.) ครั้งที่ 2/2564 ก่อนนำเสนอต่อ พลเอก ประวิตร วงษ์สุวรรณ รองนายกรัฐมนตรี ในฐานะผู้อำนวยการกองอำนวยการน้ำแห่งชาติ ในวันที่ 19 พฤษภาคมนี้ ว่าในส่วนของกรมชลประทาน กระทรวงเกษตรและสหกรณ์ ได้นำเสนอจำนวน 3 มาตรการรับมือฤดูฝนปี 64 ในประเด็น การบริหารจัดการน้ำพื้นที่ลุ่มต่ำเพื่อรองรับน้ำหลาก การทบทวนปรับปรุงเกณฑ์บริหารจัดการน้ำในแหล่งน้ำขนาดใหญ่ ขนาดกลางและเขื่อนระบายน้ำ รวมไปถึงการซ่อมแซม ปรับปรุงอาคารชลศาสตร์ ระบบระบายน้ำ ตลอดจนสถานีโทรมาตรให้พร้อมใช้งานได้อย่างเต็มศักยภาพขณะที่ กรมชลประทาน ได้วางแผนเตรียมความพร้อมรับสถานการณ์ก่อนน้ำมา แผนป้องกันเหตุในภาวะฉุกเฉินและมาตรการฟื้นฟูหลังน้ำลด ทั้งในพื้นที่ต้นน้ำไปจนถึงปลายน้ำทุกพื้นที่ เพื่อลดความเสี่ยงการเกิดอุทกภัยในพื้นที่ให้เกิดผลกระทบกับประชาชนน้อยที่สุด ขอให้ประชาชนติดตามสภาพอากาศและสถานการณ์น้ำจากทางราชการอย่างใกล้ชิด หากต้องการความช่วยเหลือสามารถติดต่อโครงการชลประทานใกล้บ้านทุกแห่ง หรือโทรสายด่วนกรมชลประทาน 1460 ได้ตลอดเวลา